CELEX: 32018D0907(01)
Language: el
Date: 2018-09-06 00:00:00
Title: Aπόφαση της Επιτροπής, της 6ης Σεπτεμβρίου 2018, για τον διορισμό του μόνιμου, ανωτέρου επιπέδου, ανεξάρτητου προέδρου, καθώς και αντιπροέδρου, της επιτροπής που αναφέρεται στο άρθρο 143 του κανονισμού (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου (ο «δημοσιονομικός κανονισμός») για το υπόλοιπο της τρέχουσας θητείας τους

7.9.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 315/3
               
            
         AΠΌΦΑΣΗ ΤΗΣ ΕΠΙΤΡΟΠΉΣ
         της 6ης Σεπτεμβρίου 2018
         για τον διορισμό του μόνιμου, ανωτέρου επιπέδου, ανεξάρτητου προέδρου, καθώς και αντιπροέδρου, της επιτροπής που αναφέρεται στο άρθρο 143 του κανονισμού (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου (ο «δημοσιονομικός κανονισμός») για το υπόλοιπο της τρέχουσας θητείας τους
         (2018/C 315/04)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (1), και ιδίως το άρθρο 143 παράγραφος 3,
         Εκτιμώντας τα ακόλουθα:
         
                     (1)
                  
                  
                     Η επιτροπή αποτελεί τον ακρογωνιαίο λίθο του συστήματος έγκαιρου εντοπισμού και αποκλεισμού EDES (Early Detection and Exclusion System, στο εξής «επιτροπή EDES»). Η εν λόγω διοργανική επιτροπή, η οποία συστάθηκε το 2016, έχει κατά κύριο λόγο (ή μεταξύ άλλων) ως καθήκον να εκδίδει συστάσεις, κατόπιν αιτήματος των διατακτών όλων των θεσμικών οργάνων και οργανισμών της Ένωσης, σχετικά με την επιβολή διοικητικών κυρώσεων (τον αποκλεισμό από τη χορήγηση κονδυλίων της Ένωσης και/ή την επιβολή χρηματικών ποινών) σε μη φερέγγυους οικονομικούς φορείς.
                  
               
                     (2)
                  
                  
                     Έπειτα από δημόσια πρόσκληση εκδήλωσης ενδιαφέροντος και την επιλογή που πραγματοποιήθηκε από ομάδα τριών γενικών διευθυντών της Επιτροπής, το σώμα των επιτρόπων αποφάσισε, στις 5 Ιουλίου 2016 (PV (2016) 2176), να διορίσει τον κ. Christian PENNERA, πρώην νομικό σύμβουλο και Γενικό Διευθυντή της Νομικής Υπηρεσίας του Ευρωπαϊκού Κοινοβουλίου, και την κ. Μaria Isabel ROFES i PUJOL, πρώην δικαστή του Δικαστηρίου Δημόσιας Διοίκησης της Ευρωπαϊκής Ένωσης, στη θέση του προέδρου και αντιπροέδρου, αντίστοιχα, της επιτροπής EDES για θητεία πέντε ετών που λήγει στις 4 Ιουλίου 2021.
                  
               
                     (3)
                  
                  
                     Στις 20 Ιουνίου 2018, το σώμα των επιτρόπων αποφάσισε επίσης να διορίσει τον κ. PENNERA και την κ. ROFES i PUJOL στη θέση του προέδρου και αντιπροέδρου, αντίστοιχα, της ειδικευμένης σε θέματα δημοσιονομικών παρατυπιών υπηρεσίας της Επιτροπής, που αναφέρεται στο άρθρο 73 παράγραφος 6 του καταργηθέντος κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (2) (εφεξής «υπηρεσία ISIF»), για περίοδο δύο ετών. Η υπηρεσία ISIF της Επιτροπής διαδραματίζει συμβουλευτικό ρόλο όσον αφορά τη διαπίστωση τυχόν δημοσιονομικών παρατυπιών που διαπράττονται από μέλη του προσωπικού και των σχετικών συνεπειών τους. Ειδικευμένες υπηρεσίες δημοσιονομικών παρατυπιών έχουν δημιουργηθεί και σε άλλα θεσμικά όργανα της Ένωσης.
                  
               
                     (4)
                  
                  
                     Ο νέος δημοσιονομικός κανονισμός, που άρχισε να ισχύει στις 2 Αυγούστου 2018, καταργεί όλες τις υπηρεσίες ISIF και μεταβιβάζει τις αρμοδιότητές τους στην επιτροπή EDES. Ωστόσο, η εν λόγω μεταβίβαση αρμοδιοτήτων των υπηρεσιών ISIF στην επιτροπή EDES θα εφαρμοστεί για την εκτέλεση των διοικητικών πιστώσεων μόνο από την 1η Ιανουαρίου 2019.
                  
               
                     (5)
                  
                  
                     Είναι αναγκαίο να διασφαλιστεί ότι ο διορισμός και η θητεία του προέδρου, όσον αφορά την αντιμετώπιση των δημοσιονομικών παρατυπιών που διαπράττονται από μέλη του προσωπικού, συμμορφώνονται πλήρως με τις απαιτήσεις του δημοσιονομικού κανονισμού ως προς την ανεξαρτησία του προέδρου, τους όρους που προβλέπονται για τη διάρκεια της θητείας του και τη διαδικασία επιλογής. Οι διατάξεις αυτές θα πρέπει να ισχύουν και για την αντιπρόεδρο.
                  
               
                     (6)
                  
                  
                     Προκειμένου να ληφθούν υπόψη ιδίως η ανεξαρτησία τους και η ακεραιότητα της πενταετούς θητεία τους ως προέδρου και αντιπροέδρου, αντίστοιχα, της επιτροπής EDES, ο κ. Christian PENNERA και η κ. Μaria Isabel ROFES i PUJOL θα πρέπει επίσης να διοριστούν, για το υπόλοιπο της τρέχουσας θητείας τους, στη θέση του προέδρου και αντιπροέδρου, αντίστοιχα, της συγχωνευθείσας επιτροπής. Τούτο είναι επίσης αναγκαίο λόγω του μη ανανεώσιμου χαρακτήρα της θητείας του προέδρου της επιτροπής EDES. Στο πλαίσιο αυτό, είναι σημαντικό να υπογραμμιστεί ότι η διαδικασία που ακολουθήθηκε το 2016 για τον διορισμό του κ. PENNERA και της κ. ROFES i PUJOL ως προέδρου και αντιπροέδρου, αντίστοιχα, της επιτροπής EDES πληροί όλες τις απαιτήσεις του νέου δημοσιονομικού κανονισμού για τον διορισμό προέδρου και αντιπροέδρου της συγχωνευθείσας επιτροπής.
                  
               
                     (7)
                  
                  
                     Με στόχο τη διασφάλιση διαφάνειας και ορθής ενημέρωσης των οικονομικών φορέων, καθώς και του προσωπικού των θεσμικών οργάνων και λοιπών οργάνων της Ένωσης, των ευρωπαϊκών υπηρεσιών και οργανισμών, οι διορισμοί αυτοί θα πρέπει να δημοσιευτούν και να κοινοποιηθούν στα άλλα θεσμικά και λοιπά όργανα της Ένωσης, στις ευρωπαϊκές υπηρεσίες και οργανισμούς,
                  
               ΑΠΟΦΑΣΙΖΕΙ:
         
            Άρθρο 1
            Διορισμοί
            Ο κ. Christian PENNERA και η κ. Μaria Isabel ROFES i PUJOL διορίζονται, αντίστοιχα, στη θέση του προέδρου και του αντιπροέδρου της επιτροπής που αναφέρεται στο άρθρο 143 του δημοσιονομικού κανονισμού, για το υπόλοιπο τμήμα της πενταετούς θητείας τους, όπως αποφασίστηκε από το σώμα των επιτρόπων στις 5 Ιουλίου 2016 (PV (2016) 2176).
         
         
            Άρθρο 2
            Συμβάσεις ειδικών συμβούλων
            Όπως προβλέπεται στο άρθρο 143 παράγραφος 3 του δημοσιονομικού κανονισμού, ο κ. Christian PENNERA και η κ. Μaria Isabel ROFES i PUJOL υπάγονται διοικητικά ως ειδικοί σύμβουλοι στον Επιτροπο OETTINGER σύμφωνα με τους κανόνες που διέπουν τους ειδικούς συμβούλους, C (2007) 6655 της 19ης Δεκεμβρίου 2007, όπως τροποποιήθηκαν με την απόφαση C (2014) 541 της Επιτροπής της 6ης Φεβρουαρίου 2014.
            
                        1.
                     
                     
                        Προκειμένου να γίνει σεβαστή η ανεξαρτησία του κ. PENNERA και της κ. ROFES i PUJOL, καθώς και η διάρκεια της θητείας τους, οι συμβάσεις τους ως ειδικών συμβούλων θα ανανεωθούν μέχρι τη λήξη της θητείας τους. Η σύμβαση του κ. PENNERA περιλαμβάνει 70 εργάσιμες ημέρες και 35 ημέρες αποστολών, και η σύμβαση της κ. ROFES i PUJOL περιλαμβάνει 60 εργάσιμες ημέρες και 35 ημέρες αποστολών. Ο αριθμός των εργάσιμων ημερών μπορεί να τροποποιηθεί μέσω διοικητικών και δημοσιονομικών αποφάσεων. Ο κ. PENNERA και η κ. ROFES i PUJOL θα λαμβάνουν αμοιβή για κάθε ημέρα εργασίας, υπολογιζόμενη με βάση τον βασικό μισθό υπαλλήλου της Ευρωπαϊκής Ένωσης βαθμού AD 16, κλιμάκιο 1.
                     
                  
                        2.
                     
                     
                        Οι συμβάσεις του κ. PENNERA και της κ. ROFES i PUJOL ως προέδρου και αντιπροέδρου, αντίστοιχα, της ειδικευμένης στις δημοσιονομικές παρατυπίες υπηρεσίας της Επιτροπής που αναφέρεται στο άρθρο 73 παράγραφος 6 του καταργηθέντος κανονισμού (ΕΕ, Ευρατόμ) αριθ. 966/2012 παύουν να ισχύουν στις 31 Δεκεμβρίου 2018.
                     
                  
                        3.
                     
                     
                        Ο Επίτροπος OETTINGER εξουσιοδοτείται να τροποποιήσει, με την επιφύλαξη της διαθεσιμότητας επαρκών πόρων, τις συμβάσεις ειδικών συμβούλων σε περίπτωση δεόντως αιτιολογημένων αναγκών.
                     
                  
                        4.
                     
                     
                        Ο γενικός διευθυντής της ΓΔ HR εξουσιοδοτείται να θέσει σε εφαρμογή την παρούσα απόφαση, υπογράφοντας τις συμβάσεις εξ ονόματος της αρμόδιας για τη σύναψη συμβάσεων πρόσληψης αρχής.
                     
                  
         
            Άρθρο 3
            Δημοσίευση και κοινοποίηση
            Ανατίθεται στον γενικό διευθυντή της ΓΔ HR να δημοσιεύσει τους εν λόγω διορισμούς στην Επίσημη Εφημερίδα, στη σειρά C, και να τους γνωστοποιήσει στα άλλα θεσμικά και λοιπά όργανα της Ένωσης, στις ευρωπαϊκές υπηρεσίες και οργανισμούς.
         
         
            Βρυξέλλες, 6 Σεπτεμβρίου 2018.
            
               
                  Για την Επιτροπή
               
               Günther OETTINGER
               
                  Μέλος της Επιτροπής
               
            
         
         
            (1)  ΕΕ L 193 της 30.7.2018, σ. 1.
         
            (2)  Κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (ΕΕ L 298 της 26.10.2012, σ. 1).